שו"ת רשב"ץ (תשב"ץ)/חלק ב/רנא
ענין רנא:
עוד שאלת על הגירסא במשנת פ' בן זומא אם היא יפה שעה אחת בתשובה ומעשי' טובים בעה"ז מכל חיי העה"ב.
או אם הוא לחיי העוה"ב והי' נראה שהגרסא היותר נכונה היא לחיי הע"הב שהיאך אפשר לגרוס מכל חיי הע"ה.
וכן מצאתי הגרסא בפי' הרמב"ם ז"ל.
אבל שבוש הוא והגרסא הנכונה היא מכל חיי הע"הב ויגיד עליו רעו סוף המשנה יפה שעה אחת של קורת רוח בעוה"ב מכל חיי העה"ז.
וכמו שבסוף המשנה הוא מכל חיי העולם.
כן הוא ראש המשנה מכל חיי העולם ואם תאמר היאך אפשר לומר שתהי' יפה שעה אחת בעה"ז מכל חיי העה"ב.
כבר פי' רש"י ז"ל שלא נאמר לענין הטובה כי טובת הע"הב אין לה שיעור.
וטובת העה"ז אינה טובה.
אלא לענין תשובה ומעשים טובים נאמר שהע"הז הוא עולם המעשה.
והע"הב הוא עולם השכר כמו שדרשו בפ"ק דע"ז (ג' ע"א) היום לעשותם ולמחר ליטול שכרם.
וכן פי' רבינו סעדיה ז"ל בס' האמונו' וכן בפ' הרמב"ם ז"ל והביא ראי' מהמקרא כי אין דעת וחשבון בשאול אשר אתה הולך שמה וכן פי' רבינו יונה החסיד ז"ל: